รัฐบาลไทย-ข่าวทำเนียบรัฐบาล-นายกรัฐมนตรีร่วมประชุม IMT – GT ระดับผู้นำ ครั้งที่ 14 เดินหน้าสู่การเป็น “อนุภูมิภาคที่มีการบูรณาการ มีนวัตกรรม ไม่ทิ้งใครไว้ข้างหลัง และยั่งยืน”
วันศุกร์ที่ 11 พฤศจิกายน 2565
นายกรัฐมนตรีร่วมประชุม IMT – GT ระดับผู้นํา ครั้งที่ 14 เดินหน้าสู่การเป็น “อนุภูมิภาคที่มีการบูรณาการ มีนวัตกรรม ไม่ทิ้งใครไว้ข้างหลัง และยั่งยืน”
ไทยในฐานะประธานเน้นย้ํา 3 สาขา เชื่อมโยงไร้รอยต่อ เศรษฐกิจพื้นฐานBCG และการท่องเที่ยวมูลค่าสูง
วันนี้ (10 พฤศจิกายน 2565) เวลา 17.30 น. ณ ห้อง Ballroom III ชั้น Lobby (L) โรงแรมสกคา พนมเปญ พลเอก ประยุทธ์ จันทร์โอชา นากยรัฐมนตรีและรัฐมนตรีว่าการกระทรวงกลาโหม เข้าร่วมการประชุมระดับผู้นํา ครั้งที่ 14 แผนงานการพัฒนาเขตเศรษฐกิจสามฝ่าย อินโดนีเซีย-มาเลเซีย-ไทย (Indonesia - Malaysia Thailand Growth Triangle: IMT - GT) ในฐานะประธานที่ประชุม โดยมีนายโจโก วิโดโด ประธานาธิบดีแห่งสาธารณรัฐอินโดนีเซีย นายตัน ซรี ดาตุก อัซฮาร์ อาซิซาน ฮารุนประธานสภาผู้แทนราษฎร ผู้แทนพิเศษของนายกรัฐมนตรีมาเลเซีย ดาโต๊ะ ปาดูกา ลิม จ๊อก เลขาธิการอาเซียน และนายมาซัตสึกะ อะซากาวา ประธานธนาคารพัฒนาเอเชีย เข้าร่วมด้วย นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยสาระสําคัญ ดังนี้
นายกรัฐมนตรีรู้สึกเป็นเกียรติที่ได้ทําหน้าที่ประธานการประชุมระดับผู้นําในครั้งนี้ ตลอดช่วงการแพร่ระบาดของโควิด-19 ที่ผ่านมา รัฐบาลประเทศสมาชิกได้ดําเนินการอย่างรอบด้าน เพื่อควบคุมการแพร่ระบาด รวมถึงดําเนินมาตรการเพื่อฟื้นฟูเศรษฐกิจและสังคมมาอย่างต่อเนื่อง ขณะเดียวกันโลกก็ยังเผชิญกับความท้าทายในมิติอื่นๆ ซึ่งล้วนมีความซับซ้อน
IMT-GT จึงได้มุ่งดําเนินงานอย่างเป็นรูปธรรมผ่านวิสัยทัศน์ปี 2579 ในการเป็น “อนุภูมิภาคที่มีการบูรณาการ มีนวัตกรรม ไม่ทิ้งใครไว้ข้างหลัง และยั่งยืน” สู่แผนการดําเนินงานในระยะต่าง ๆ โดยในปัจจุบัน ได้มีแผนการดําเนินงานในระยะ 5 ปี (พ.ศ. 2565 – 2569)
ซึ่ง ไทย เห็นว่า 3 สาขาดังต่อไปนี้มีความสําคัญสูงต่อการพัฒนาอนุภูมิภาคฯ ภายใต้แผนการดําเนินงานดังกล่าว 1. ความเชื่อมโยงไร้รอยต่อ ที่เน้นการเชื่อมโยงของโครงสร้างพื้นฐานและกฎระเบียบต่าง ๆ ในอนุภูมิภาค 2. เศรษฐกิจบนฐาน BCG Model ที่มุ่งสร้างความเข็มแข็งของห่วงโซ่อุปทานในอนุภูมิภาค รวมถึงสร้างการเติบโตที่คํานึงถึงผลกระทบต่อชุมชนและสิ่งแวดล้อม และ 3. การท่องเที่ยวมูลค่าสูง ที่มุ่งยกระดับศักยภาพด้านดิจิทัลของบุคลากรในภาคการท่องเที่ยว รวมถึงการบูรณาการความร่วมมือเพื่อให้ IMT-GT เป็นจุดหมายปลายทางเดียวกันของนักท่องเที่ยวทั่วโลก
ทั้งนี้ นายกรัฐมนตรีหวังเป็นอย่างยิ่งว่า การหารือในวันนี้จะบรรลุผลเป็นรูปธธรม ให้แผนงานสามารถพลิกฟื้นความท้าทาย และพลิกโฉมให้ IMT-GT เป็นอนุภูมิภาคแห่งโอกาสของการพัฒนาเพื่อประชาชนอย่างแท้จริงต่อไป
ซึ่งนายกรัฐมนตรี ในฐานะประธานที่ประชุม ได้กล่าวสรุปข้อหารือ และกล่าวปิดการประชุม จากรายงานความก้าวหน้าการพัฒนาในอนุภูมิภาค IMT-GT ทําให้ได้รับทราบถึงปริมาณการค้าภายในและการค้ากับภูมิภาคอื่นกําลังเริ่มฟื้นตัว แม้ว่าภาคการท่องเที่ยวยังเติบโตได้ไม่มากนัก ทุกภาคส่วนของ IMT-GT จึงต้องร่วมกันดําเนินงานเพื่อใช้ประโยชน์จากโอกาสนี้ โดยในรอบปีที่ผ่านมา IMT-GT สามารถขับเคลื่อนตามข้อสั่งการสําคัญของผู้นําจากการประชุมในครั้งที่ผ่านมาได้อย่างน่าชื่นชม พร้อมได้กล่าวชื่นชมผู้ว่าราชการจังหวัดและมุขมนตรีของ IMT-GT ที่เป็นผู้มีบทบาทสําคัญในการนํานโยบายสู่การปฏิบัติให้เกิดผลอย่างเป็นรูปธรรม รวมถึงสภาธุรกิจ IMT-GT ผู้เป็นฟันเฟืองสําคัญในการขับเคลื่อนโครงการตามแผนงาน IMT-GT และสนับสนุนการขยายบทบาทไปยังผู้ประกอบการ MSMEs รวมทั้งผู้ประกอบการรุ่นใหม่
โดยในระยะต่อไปควรต้องมุ่งเน้นฟื้นฟูเศรษฐกิจของอนุภูมิภาคภายหลังจากการแพร่ระบาดของโควิด-19 ตามวิสัยทัศน์ IMT-GT พ.ศ. 2579 ซึ่งนายกรัฐมนตรีได้เสนอใน 6 ประเด็น ได้แก่
1.เร่งพัฒนาความเชื่อมโยงโครงการโครงสร้างพื้นฐานด้านคมนาคมแบบไร้รอยต่อ
2.เร่งดําเนินโครงการสําคัญเพื่อสร้างความเข้มแข็งของห่วงโซ่คุณค่าของสินค้าเกษตร
3.เร่งพัฒนาโครงการภายใต้ความร่วมมือด้านสิ่งแวดล้อม โครงการเมืองสีเขียว และกรอบการพัฒนาเมืองที่ยั่งยืนเพื่อสอดรับกับ BCG Model
4.เสริมสร้างความเข้มแข็งของสภาธุรกิจ IMT-GT เพื่อผลักดันและขับเคลื่อนโครงการต่าง ๆ
5.สนับสนุนการเชื่อมโยงแผนงาน IMT-GT กับแผนงานพัฒนาเศรษฐกิจ ในระดับอนุภูมิภาคอื่น ๆ เพื่อให้สามารถเกื้อหนุนซึ่งกันและกัน และ
6.เร่งรัดการดําเนินโครงการสําคัญด้านการท่องเที่ยวเพื่อเป็นตัวจักรสําคัญในการพลิกฟื้นเศรษฐกิจในอนุภูมิภาคฯ
ในตอนท้าย นายกรัฐมนตรีกล่าวแสดงความยินดีต่อการครบรอบ 30 ปี ของแผนงาน IMT-GT ในปี 2566 หวังว่ากิจกรรมต่าง ๆ ภายใต้ IMT-GT Visit Year 2566-2568 จะเป็นตัวจักรสําคัญในการพลิกฟื้นเศรษฐกิจในอนุภูมิภาค IMT-GT ของเรา